लेकिन, इसे काफी हद तक स्वीकार करके चला जा सकता है कि भारतीयों की त्वचा का काला रंग कोई बहुत आश्चर्य की बात नहीं है। बल्कि, काला, साँवला या गेहुँए को मूल भारतीय रंग कहा जा सकता है। हमारे सबसे लोकप्रिय भगवान यानी श्रीकृष्ण से लेकर शिव और राम तक काले या साँवले थे और अभी भी उनके चित्र इसी रंग के साथ बनाए जाते हैं। संस्कृति और साहित्य में भी श्याम रंग के प्रति एक खास तरह का लगाव दिखाई पड़ता है। अगर यह हमारी संस्कृति में रचा-बसा नहीं होता तो क्या हम श्याम रंग के प्रति इतने आकर्षित हो सकते थे? ऐसा शायद ही होता, क्योंकि यूरोपीय गोरों ने हर काली चीज को खराब की संज्ञा दी है। यहाँ तक कि ब्लैक मार्केट और ब्लैक मनी जैसे शब्दों का ईजाद भी किया।